**Felkérő levél**

**a HungAIRy LIFE integrált projekt keretében megvalósuló fókuszcsoport vizsgálatban való részvételre**

Gyermekét egy tudományos vizsgálatban való részvételre kérjük. Mielőtt eldöntené, hogy részt kívánnak-e venni a kutatásban, kérjük, olvassa el figyelmesen a következő információkat, hogy megértse mi a vizsgálat célja és milyen lépésekből áll.

Ha bármilyen kérdés vagy aggály merül fel Önben a vizsgálattal kapcsolatban, szívesen állunk rendelkezésére. A részvétel teljes mértékben önkéntes, a vizsgálat során bármikor indoklás nélkül visszaléphetnek, ha meggondolják magukat.

**Miért fontos a levegőminőséggel foglalkozni?**

A légszennyezettség a legjelentősebb környezetegészségügyi probléma hazánkban és a világ számos táján egyaránt. A hazai kutatások az Egészségügyi Világszervezet vizsgálataival összhangban megállapították, hogy a levegőszennyezés miatt Magyarországon évente körülbelül 8 – 12.000 ember hal meg idő előtt.

A HungAIRy LIFE integrált projekt egy átfogó kezdeményezés, melynek célja a levegőminőség javítása Magyaroroszágon, különös tekintettel 10 településen (Békéscsaba, Budapest, Debrecen, Eger, Kaposvár, Karcag, Miskolc, Pécs, Szolnok, Tatabánya). Ezt többek között a levegőminőségi tervek rendszeres felülvizsgálatával, átfogó szemléletformáló tevékenységgel, egy országos tanácsadói hálózat felállításával, illetve a légszennyezők kibocsátását csökkentő intézkedések bevezetésével valósítja meg.

A projekt eredményei segíteni fogják a döntéshozókat abban, hogy országszerte hatékony intézkedéseket hozzanak meg a légszennyezettség csökkentéséért rövid és hosszú távon.

Gyermeke részvételével a HungAIRy LIFE integrált projekt felméri a légszennyezettséggel és a kapcsolódó témákkal kapcsolatos lakossági attitűdöt, mely segíti a szükséges intézkedések meghozatalát.

További információ található a projekt honlapján: <http://hungairy.hu/>.

**Mi a fókuszcsoport vizsgálat célja?**

A vizsgálat célja, hogy aktuális ismeretekkel rendelkezzünk a lakosság légszennyezettséggel kapcsolatos viszonyulásáról és azonosítsuk a szükséges intézkedéseket. A vizsgálat során felmérjük a csoport tagjainak benyomásait, gondolatait a légszennyezettséggel kapcsolatban.

**Hogyan kerülhet az Ön gyermeke kiválasztásra a vizsgálatra?**

A résztvevők kiválasztása célzottan történik, hogy egy heterogén csoport jöjjön létre.

**Hogyan történik a vizsgálat?**

A felmérés 2022. október 15-től december 15-ig tart a HungAIRy LIFE integrált projektben résztvevő 10 településen. Ez idő alatt, településenként két fókuszcsoport vizsgálat történik. Az egyik vizsgálat a felnőtt lakosság, míg a másik az általános iskolás gyermekek (8-10 éves korosztály) attitűdjének felmérését célozza. Egy fókuszcsoport vizsgálatban 7-10 fő vesz részt és a moderátor irányításával, előre meghatározott témakörök mentén kérdések kerülnek megválaszolásra. A vizsgálatnak nem célja a levegőminőséggel kapcsolatos ismeretek felmérése. A vizsgálat időtartama kb. 60-90 perc. A beszélgetés hangrögzítésre kerül, ezt követően a felvett anyagról átirat készül, mely anonimizált, neveket nem tartalmaz.

**Mit kell tennem, ha gyermekem részt kíván venni a vizsgálatban?**

Amennyiben egyetért a vizsgálatban való részvétellel, kérjük, jelezze azt a HungAIRy LIFE integrált projekt munkatársainak az alábbi űrlap kitöltésével:

[**https://felho10.debrecen.hu/index.php/apps/forms/PQ5BBmSf9pWgSeRq**](https://felho10.debrecen.hu/index.php/apps/forms/PQ5BBmSf9pWgSeRq)

**Mi történik azután, hogy jelezte gyermeke részvételi szándékát?**

Amennyiben jelezte gyermeke részvételi szándékát, felvesszük Önnel a kapcsolatot e-mailen vagy telefonon, hogy egyeztessünk a vizsgálat időpontjáról.

Továbbá megkérjük Önt, hogy erősítse meg gyermeke részvételi szándékát az Önhöz eljuttatott beleegyező nyilatkozat aláírásával, melyet kérjük, hogy adjon át munkatársunknak a fókuszcsoport vizsgálat előtt. A vizsgálat értékeléséhez és a heterogén csoport kialakításához gyermekéről néhány személyes adatot fogunk Öntől kérni (nem, kor, évfolyam, légúti betegség megléte).

**Hogyan tud gyermekem felkészülni a vizsgálatra?**

A fókuszcsoport vizsgálat nem igényel felkészülést.

**Hogyan értesülhetek a vizsgálat eredményeiről?**

A vizsgálat végeztével a legfontosabb megállapítások és következtetések nyilvánosan elérhetőek lesznek a HungAIRy LIFE integrált projekt honlapján (<http://hungairy.hu/>).

**Hogyan védik meg gyermekem személyes adatait?**

A vizsgálat során megadott adatokat az aláírt beleegyező nyilatkozat szerint, az európai (GDPR)[[1]](#footnote-1),és a magyar adatvédelmi törvénynek megfelelően szigorúan bizalmasan kezeljük, harmadik félnek nem adjuk ki.

A hangfelvételből készített leiratban kódolást alkalmazunk, így a vizsgálatban anonim módon vesz részt gyermeke. A kutatási eredmények közlése során gyermeke semmilyen módon nem lesz azonosítható.

A felmérés eredményeit kizárólag kutatási célokra használjuk fel.

**Miért van szükség az írásos beleegyező nyilatkozatra?**

Az Ön írásos beleegyezése megerősíti, hogy gyermeke önként jelentkezik a vizsgálatra, miután megértette, mi lesz a feladata, illetve milyen jogok illetik meg. A vizsgálat során gyermekének bármikor joga van indoklás és következmény nélkül visszalépni a részvételtől.

**Kihez fordulhatok, ha még kérdésem van, vagy további információt szeretnék kapni a vizsgálattal kapcsolatban**?

Kérjük, hogy kérdését jelezze a debreceni Ökomenedzserek felé (Nagy Katalin, Fülöp Ferenc Krisztián: hungairy@ph.debrecen.hu).

**Köszönjük együttműködését!**

1. AZ EURÓPAI PARLAMENT ÉS A TANÁCS (EU) 2016/679 RENDELETE (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) [↑](#footnote-ref-1)